Oláh András

*mintha sietni kellene*

hozzászoktam a lassuló tempóhoz

már elmúltak a hétköznapok görcsei

– a ráérős csönd csodákra képes –

belénk idegződött a hontalanság

ma Tisza-parti kalandjainkat lábjegyzeteltem

– valójában csak indokoltalak –

koncentráltabb figyelmet érdemelnek

az áthúzások a kipontozott részek

a féltésből józan szelídség fogan

mégis párosával szedem a lépcsőfokokat

mintha sietni kellene

*Voronyezs hidege*

zenekar fogadta őket

a bevonuláskor

ütemre léptek rezzenéstelen arccal

de jött az emésztő téboly

a gyász a kábulat

harsogott a pályaudvar virágot

dobált egy zokogó lány

már minden szív fekete

reménytelenül hullámzik az utca

fészket épít a kétség

a faluvégi sártengerbe

gyásztávirat érkezik

kell hogy valaki fogja a kezét

magyarázat nincs

elfogytak a vigasztaló szavak

siratót énekel az elárvult ölelés

nincs halálos ágy

csak egy berobbant lövészárok

és Voronyezs hidege

két sebet kapott kiáltás között